Document ID: 31996R0859

Komisijas Regula (EK) Nr. 859/96
(1996. gada 10. maijs)
par ievedmuitas nodokļa daļēju kompensēšanu par dažām precēm, kas 1995. gadā ievestas no Norvēģijas saskaņā ar vēstuļu apmaiņas veidā noslēgtām vienošanām starp Eiropas Ekonomikas kopienu, no vienas puses, un Islandes Republiku, Norvēģijas Karalisti un Šveices Konfederāciju, no otras puses, attiecībā uz dažiem lauksaimniecības produktiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1995. gada 20. decembra Lēmumu 95/582/EK par vienošanos vēstuļu apmaiņas veidā slēgšanu starp Eiropas Ekonomikas kopienu, no vienas puses, un Islandes Republiku, Norvēģijas Karalisti un Šveices Konfederāciju, no otras puses, attiecībā uz dažiem lauksaimniecības produktiem [1], un jo īpaši tā 2. pantu,
tā kā 1995. gada 20. decembrī attiecībā uz sūkalu sieru, ko ieved no Norvēģijas, tika noteikta tarifu kvota, kas stājās spēkā 1995. gada 1. janvārī; tā kā 1995. gadā minētā siera ievešanai Kopienā piemēroja ievedmuitas nodokļus vai maksājumus pilnā apjomā; tā kā tarifu kvotas maksimālais daudzums ir ticis ievērots; tā kā tādēļ jāievieš procedūra, saskaņā ar kuru attiecīgiem operatoriem atlīdzināt starpību starp reāli iemaksātiem nodokļiem un maksājumiem un tiem nodokļiem, kas noteikti III pielikumā Komisijas 1995. gada 30. jūnija Regulā (EK) Nr. 1600/95, ar ko paredz sīki izstrādātus noteikumus par importa režīma piemērošanu un piena un piena produktu tarifu kvotu atvēršanu [2], kurā jaunākie grozījumi izdarīti ar Regulu (EK) Nr. 694/96 [3];
tā kā, nosakot kompensācijas aprēķināšanas kārtību, jāņem vērā fakts, ka no 1995. gada 1. februāra kopējā lauksaimniecības politikā izmantotā ECU vērtība tikusi koriģēta un no 1995. gada 1. jūlija maksājumus pārvērta ievedmuitas nodokļos;
tā kā šajā regulā paredzētie pasākumi ir saskaņā ar Piena un piena produktu pārvaldības komitejas atzinumu,
IR PIEŅĒMUSI ŠO REGULU.
1. pants
1. Starpību starp ievedmuitas nodokli, kas noteikts Regulas (EK) Nr. 1600/95 III pielikumā, un ievešanas brīdī faktiski iemaksātu maksājumu vai ievedmuitas nodokli kompensē par sūkalu sieru, kas no Norvēģijas ievests laikā no 1995. gada 1. janvāra līdz 31. decembrim, prasot uzrādīt ievešanas sertifikātu un deklarāciju par attiecīgo ievesto produktu laišanu brīvā apgrozībā.
2. Pieteikumus uz kompensāciju jāiesniedz 30 dienās pēc tam, kad stājusies spēkā šī regula.
2. pants
1. Starpību, kas minēta 1. punktā, aprēķina, pamatojoties uz valsts valūtā faktiski iemaksāto ievedmuitas nodokli un valsts valūtā konvertēto ievedmuitas nodokli, kas noteikts Regulas (EK) Nr. 1600/95 III pielikumā, konvertēšanu veicot pēc tās dienas maiņas kursa, kad akceptēta deklarācija par laišanu brīvā apgrozībā.
2. Attiecībā uz importu, kas ievests laikā no 1995. gada 1. līdz 31. janvārim, ievedmuitas nodokli, kas noteikts Regulas (EK) Nr. 1600/95 III pielikumā, dala ar 1,207509.
3. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1996. gada 10. maijā

Labels: 3
17
18
15